PTG นิวไฮต่อเนื่อง ผู้บริหารตั้งเป้าดันมาร์เก็ตแคปสูงกว่า 3 หมื่นลบ.หวังเข้า SET50
PTG นิวไฮต่อเนื่อง ผู้บริหารตั้งเป้าดันมาร์เก็ตแคปสูงกว่า 3 หมื่นลบ.หวังเข้า SET50 ปี 60 โดยมองราคาหุ้นจะต้องอยู่ที่ 22-25 บาทต่อหุ้น จากปัจจุบันอยู่ที่ 12 บาทต่อหุ้น
5 มิ.ย. 2558

ผู้สื่อข่าวรายงานว่า ราคาหุ้น บริษัท พีทีจี เอ็นเนอยี จำกัด (มหาชน) หรือ PTG ณ เวลา 10.22 น.อยู่ที่ 13.70 บาท บวก 0.50 บาท หรือ 3.79% มูลค่าการซื้อขาย 162.42 ล้านบาท ทั้งนี้ ราคาหุ้นมีการปรับตัวขึ้นนิวไฮที่ระดับ 13.70 บาท

บล.เคทีบี (ประเทศไทย) ระบุในบทวิเคราะห์(4 มิ.ย.)ว่า PTG  แนวรับ 12.60-12.90  แนวต้าน  13.80 // 14.50 ระยะสั้นราคาอาจมีการพักตัวก่อนที่จะกลับขึ้นไปได้ใหม่ 
ประกอบกับการที่นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ PTG ได้เปิดเผยว่า บริษัทกำหนดเป้าหมายจะพยายามผลักดันให้หุ้นได้รับเลือกเข้าคำนวณในดัชนี SET50 ภายในปี 2560 จากปัจจุบันติดอันดับอยู่ใน SET100 ซึ่งการจะติด SET50 ได้นั้น จะต้องมีมูลค่าหลักทรัพย์ตามราคาตลาด (มาร์เก็ตแคป) สูงกว่า 3 หมื่นล้านบาท จากปัจจุบันอยู่ที่ราว 2 หมื่นล้านบาทแล้ว และระดับราคาหุ้นของบริษัทจะต้องอยู่ที่ 22-25 บาทต่อหุ้น จากปัจจุบันอยู่ที่ 12 บาทต่อหุ้น
ขณะที่แนวโน้มผลประกอบการในปีนี้ คาดว่ารายได้ของบริษัทมีโอกาสเติบโตเกินเป้าหมายที่ตั้งไว้ในระดับ 20% จากปีก่อนที่มีรายได้อยู่ที่ 5.52 หมื่นล้านบาท หลังจากบริษัทมีการเดินหน้าขยายสถานีบริการน้ำมันพีที อย่างต่อเนื่อง
โดยตั้งเป้าสิ้นปีนี้จะมีจำนวนสถานีบริการน้ำมันพีทีทั้งหมด 1,200 สาขา ซึ่งบริษัทมั่นใจว่าในสิ้นเดือน มิ.ย.นี้ บริษัทจะก้าวขึ้นเป็นผู้ที่มีสถานีบริการน้ำมันมากเป็นอันดับ 2 ของประเทศ หรือมีสถานีบริการน้ำมันไม่ต่ำกว่า 1,050 แห่ง
อนึ่งล่าสุด PTG ได้รับคัดเลือกจาก MSCI ให้ติดอยู่ใน MSCI Global Small Cap ซึ่งจะเริ่มมีผลตั้งแต่ 29 พฤษภาคม 58 สะท้อนถึงการให้ความสนใจของนักลงทุนที่เข้ามาลงทุนในหุ้นของพีทีจีเป็นอย่างมาก เพราะบริษัทให้ความสำคัญกับนักลงทุน ผู้ถือหุ้น ด้านนักลงทุนสัมพันธ์โดยมีการสื่อสารไปถึงนักลงทุนในการเคลื่อนไหวของบริษัทอย่างต่อเนื่องด้วยข้อมูลที่ครบถ้วน ถูกต้อง และทั่วถึง